เคยเห็นชื่อร้านนี้ผ่านตาอยู่บ่อยๆ แต่ไม่เคยแวะไปกินเลยซักครั้ง จนมาเห็นอีกทีว่ามาเปิดสาขาที่เจริญนคร

ร้านตั้งอยู่ในโครงการ Vue ของคอนโด The River ใกล้กับสามแยกที่จะเลี้ยวขึ้นสะพานสาทร ราคาบุฟเฟ่ต์ก็ตามนี้ครับ
- จันทร์ถึงศุกร์ ช่วงกลางวัน 360 บาท
- จันทร์ถึงศุกร์ ช่วงเย็น 399 บาท
- เสาร์อาทิตยื ช่วงกลางวันและเย็น 399 บาท
ช่วงนี้บัตร SCB มีโปรโมชั่นครับ "มา 4 จ่าย 2"  โปรนี้จะมีถึงสิ้นเดือนตุลาคมนะครับ เลยเป็นเหตุผลให้ได้มาลองกินครั้งแรก อิอิ

ได้โต๊ะปุ๊ป พนักงานก็ให้เลือกซุปก่อนเลย หม้อต้มที่นี่จะเป็นแบบแบ่งครึ่ง สามารถเลือกซุปได้ 2 แบบใน 1 หม้อ  ส่วนเรื่องน้ำซุป ก็มีให้เลือกน้ำซุป 3 แบบ Shabu, Sukiyaki, และแบบ Spicy ... ผมไปทานกัน 4 คนเลยได้เลือกครบทุกแบบ รสชาติซุปก็ไม่ได้ต่างจากร้านอื่นๆ อะไร   น้ำซุปแบบ Spicy ก็ใช้ได้อยู่แต่ผมชอบแบบปกติมากกว่า

บุฟเฟ่ต์ที่นี่จะเป็นแบบให้เดินไปตักมาที่โต๊ะเองนะครับ แต่ก็จะมีบางเมนูที่ไม่ได้วางไว้ ต้องสั่งกับพนักงานเช่น เห็ดเข็มทอง, กุ้งสด, เซี่ยงจี้, ข้าวโพด, ฯลฯ (ถ้าจำไม่ผิด พนักงานบอกว่าจะมีอยู่ 7 รายการ)

- Pork shoulder หมูสันไหล่ เป็นส่วนของเนื้อหมูที่ผมลองทานแล้วชอบสุดครับ นุ่มดี
- Beef Brisket เป็นเนื้อที่ผมว่าอร่อยสุดสำหรับร้านนี้
- เนื้อสัน Sirloin tip สไลด์มาแผ่นใหญ่มาก เสียดายไม่ได้ถ่ายเวลาคีบขึ้นมาให้ดู ใหญ่จนตกใจครับ ฮ่าๆ
- อื่นๆ เช่น ปลาดอรี่, หมูนุ่ม ก็รสชาติปกติ เหมือนกินสุกี้ครับ ไม่มีอะไรพิเศษ
- ไข่ไก่ต้องเสียเงินเพิ่ม ไม่รวมในบุฟเฟ่ต์

[ของหวานและผลไม้]
- เฉาก๊วย, วุ้นมะพร้าว
- สัปปะรด, แตงโม  แล้วแต่รอบที่เอามาเสิร์ฟว่าจะหวานมากน้อยแค่ไหน คงไม่ได้คัดมาจริงจัง
ราคาออกมารวมแล้ว 930 บาท (หลังจากใช้โปร 4 จ่าย 2) สำหรับ 4 คน (สั่งน้ำเปล่าไป 1 ขวด + น้ำชาแบบ refill ไป 3 คน)

ก็ถือว่าเป็นร้านชาบูที่น่ามาลองครับสำหรับคนฝั่งธน แต่บอกไว้ก่อนว่าเนื้อที่ได้ไม่ใช่ว่าคุณภาพดีเลิศนะ แต่ผมว่าไม่แย่ครับ สมราคา และที่สำคัญในย่านเจริญนครไม่มีร้านชาบูเลยด้วย  มีร้านนี้และคุณภาพแบบนี้ก็เจ๋งมากแล้วครับ  แต่ถ้าชอบทานเนื้อแบบดีๆ เท่านั้น ร้านนี้คงไม่ใช่คำตอบนะครับ
